               COMISIA EUROPEANĂ
            Bruxelles, 26.11.2020
            COM(2020) 759 final
            2020/0336(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii Europeneîn cadrul comitetului director regional al Comunității transporturilorîn ceea ce privește adoptarea bugetului Comunității transporturilor pentru anul 2021

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care trebuie adoptată în numele Uniunii, în cadrul comitetului director regional înființat prin Tratatul de instituire a Comunității transporturilor („TCT”), în legătură cu adoptarea avută în vedere a unei decizii privind bugetul Comunității transporturilor pentru anul 2021.

               2.Contextul propunerii

               2.1.Tratatul de instituire a Comunității transporturilor

               Tratatul de instituire a Comunității transporturilor („acordul”) urmărește crearea unei Comunități a transporturilor în sectorul transportului rutier, feroviar, pe căile navigabile interioare și maritim, precum și dezvoltarea rețelei de transport dintre Uniunea Europeană și părțile din Europa de Sud-Est. Acordul a intrat în vigoare la 1 mai 2019.

               Uniunea Europeană este parte la acord
                  1
               .

               2.2.Comitetul director regional

               Comitetul director regional a fost instituit prin articolul 24 din acord. El este responsabil cu administrarea acordului și cu asigurarea punerii în aplicare corespunzătoare a acestuia. În acest scop, comitetul formulează recomandări și ia decizii în cazurile prevăzute în acord. În particular, comitetul director regional:

               (a)pregătește lucrările Consiliului ministerial;

               (b)hotărăște înființarea de comitete tehnice;

               (c)în ceea ce privește actele legislative ale UE recent adoptate, ia măsurile corespunzătoare, în special prin revizuirea anexei I la acord;

               (d)numește directorul Secretariatului permanent, după consultarea Consiliului ministerial;

               (e)poate numi unul sau mai mulți directori adjuncți ai Secretariatului permanent;

               (f)stabilește normele Secretariatului permanent;

               (g)poate revizui, printr-o decizie, nivelul contribuțiilor la buget;

               (h)adoptă bugetul anual al Comunității transporturilor;

               (i)adoptă o decizie precizând procedura pentru execuția bugetului, pentru prezentarea și auditarea conturilor, precum și pentru inspectare;

               (j)ia decizii cu privire la litigiile inițiate de părțile contractante;

               (k)adoptă principiile generale în domeniul accesului la documente, în ceea ce privește documentele deținute de organismele instituite de acord sau în temeiul acordului;

               (l)adoptă rapoarte anuale în atenția Consiliului ministerial privind implementarea rețelei globale;

               (m)în ceea ce privește anumite acte ale Uniunii, stabilește termene și modalități de transpunere de către părțile din Europa de Sud-Est.

               Comitetul director regional este alcătuit dintr-un reprezentant titular și un reprezentant supleant al fiecărei părți contractante. Toate statele membre ale UE pot să participe în calitate de observator.

               Comitetul director regional hotărăște în unanimitate.

               2.3.Actul avut în vedere al comitetului director regional

               În 2021, în cadrul primei sale sesiuni/reuniuni, comitetul director regional urmează să adopte o decizie privind bugetul Comunității transporturilor pentru anul 2021 („actul avut în vedere”).

               Scopul actului avut în vedere este de a determina bugetul anual al Comunității transporturilor pentru anul 2021.

               Actul avut în vedere va deveni obligatoriu pentru părți în conformitate cu articolul 25 alineatul (1) din acord, care prevede următoarele: „O decizie a comitetului director regional are caracter obligatoriu pentru părțile contractante. Ori de câte ori comitetul director regional solicită unei părți contractante, printr-o decizie, luarea unor măsuri, partea respectivă ia măsurile necesare și informează comitetul director regional cu privire la acest lucru.”

               3.Poziția care trebuie adoptată în numele Uniunii

               Contribuția la bugetul Comunității transporturilor este stabilită în anexa V la acord. Ponderea Uniunii se ridică la 80 % din buget, în timp ce restul de 20 % este asigurat de către părțile din Balcanii de Vest.

               Pentru 2020, bugetul s-a ridicat la 3,000 milioane EUR, din care 2,400 milioane EUR (80 %) de la UE și 0,6 milioane EUR de la părțile din Balcanii de Vest.

               Pentru 2021, se propune o majorare a bugetului la 3,525 milioane EUR, din care 0,225 milioane EUR vor fi reportate de la bugetul pentru anul 2020, 80 % din creditele noi vor proveni de la UE (2,640 milioane EUR)
                  2
               , iar restul de 20 % din creditele noi (0,66 milioane EUR) de la părțile din Europa de Sud-Est.

               Această sumă va acoperi costurile de funcționare ale Secretariatului permanent și organizarea reuniunilor diferitelor organisme ale Comunității transporturilor. Creșterea propusă este justificată de viitoarea recrutare de personal suplimentar, de frecvența mai mare planificată a ședințelor comitetelor tehnice, de achiziționarea echipamentelor IT și a software-ului restante și de călătoriile mai frecvente planificate ale directorului și ale funcționarilor Secretariatului permanent. Se preconizează că 2021 va fi primul an de activitate normală a Secretariatului permanent: întregul personal – atât conducerea, cât și cei fără funcții de conducere – își va începe activitatea, iar cadrul administrativ de bază va fi în vigoare. În conformitate cu anexa I la Acordul dintre Comunitatea transporturilor și Serbia referitor la sediu, țara gazdă, Serbia, furnizează cu titlu gratuit birourile Secretariatului permanent și o parte din echipamentele și serviciile legate de aceste birouri (mobilierul, securitatea, electricitatea, apa și curățenia).

               Adoptarea acestei decizii de către comitetul director regional este necesară pentru punerea în aplicare a acordului și pentru funcționarea Secretariatului permanent.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în speță

               Aplicarea la cazul în speță

               Comitetul director regional este un organism înființat printr-un acord, și anume TCT.

               Actul pe care comitetul director regional este invitat să îl adopte este un act cu efecte juridice. În conformitate cu articolul 35 din TCT, comitetul director regional este împuternicit să adopte bugetul Comunității transporturilor, iar această decizie are caracter obligatoriu pentru părțile la TCT. Datorită naturii sale și dispozițiilor de drept internațional care reglementează comitetul director regional, acest act conține elemente care afectează poziția juridică a părților la TCT și, prin urmare, și pe aceea a Uniunii. În consecință, actul respectiv trebuie considerat ca având efecte juridice. Actul avut în vedere nu completează și nu modifică cadrul instituțional al TCT. În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv pe cel impus de obiectivul sau de elementul principal sau predominant.

               4.2.2.Aplicarea la cazul în speță

               Actul avut în vedere este necesar pentru buna funcționare a TCT. La rândul său, TCT urmărește obiective și include elemente din domeniul transportului rutier, feroviar și pe căi navigabile interioare, moduri de transport care intră sub incidența articolului 91 din TFUE, precum și din domeniul transportului maritim, mod de transport care face obiectul articolului 100 alineatul (2) din TFUE. Datorită caracterului său orizontal, actul avut în vedere se referă la toate aceste elemente, care sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, temeiul juridic material al propunerii de decizie cuprinde următoarele dispoziții: articolul 91 și articolul 100 alineatul (2) din TFUE.

               4.3.Concluzie

               Temeiul juridic al deciziei propuse trebuie să fie articolul 91 și articolul 100 alineatul (2) din TFUE, coroborate cu articolul 218 alineatul (9) din TFUE.

               5.Publicarea actului avut în vedere

               În conformitate cu articolul 25 alineatul (2) din Tratatul de instituire a Comunității transporturilor, deciziile comitetului director regional se publică în Jurnalul Oficial al Uniunii Europene.

               2020/0336 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii Europene
                  în cadrul comitetului director regional al Comunității transporturilor
                  în ceea ce privește adoptarea bugetului Comunității transporturilor pentru anul 2021

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Tratatul de instituire a Comunității transporturilor („TCT”) a fost semnat de Uniune în conformitate cu Decizia (UE) 2017/1937 a Consiliului
                  4
               . La 4 martie 2019, el a fost aprobat în numele Uniunii Europene prin Decizia (UE) 2019/392 a Consiliului
                  5
               . TCT a intrat în vigoare la 1 mai 2019.

               (2)În temeiul articolului 35 din acord, comitetul director regional al Comunității transporturilor („comitetul director”) trebuie să adopte bugetul Comunității transporturilor în fiecare an. În conformitate cu aceeași dispoziție, comitetul director regional este împuternicit să adopte decizii precizând procedura pentru execuția bugetului.

               (3)Cu ocazia reuniunii sale din decembrie 2020, comitetul director trebuie să adopte o decizie privind bugetul Comunității transporturilor pentru anul 2021 sau, în cazul în care aspectul nu este abordat cu ocazia reuniunii respective, adoptarea urmează a fi programată pentru următoarea reuniune.

               (4)Bugetul propus al Comunității transporturilor pentru anul 2021 este necesar pentru buna funcționare a organismelor Comunității transporturilor. El acoperă costurile cu resursele umane, deplasările, echipamentele și programele informatice, precum și cu cheltuieli operaționale precum studiile, asistența tehnică și organizarea de conferințe și reuniuni.

               (5)Este oportun să se stabilească poziția care trebuie adoptată în numele Uniunii în cadrul Comitetului director, deoarece această decizie este necesară pentru funcționarea Secretariatului permanent al Comunității transporturilor și va avea efecte juridice în raport cu Uniunea,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul comitetului director regional al Comunității transporturilor în ceea ce privește bugetul Comunității transporturilor pentru anul 2021 se bazează pe proiectul de decizie a comitetului director regional, atașat prezentei decizii.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor, JO L 278, 27.10.2017, p. 1.

                     (2)

                        Decizia de punere în aplicare a Comisiei din 25.6.2020, C(2020) 4356.

                     (3)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (4)

                        Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).

                     (5)

                        Decizia (UE) 2019/392 a Consiliului din 4 martie 2019 privind încheierea, în numele Uniunii Europene, a Tratatului de instituire a Comunității transporturilor.

    ---documentbreak---

               COMISIA EUROPEANĂ
            Bruxelles, 26.11.2020
            COM(2020) 759 final
            ANEXĂ
            la
            Propunerea de decizie a Consiliului
            privind poziția care trebuie adoptată în numele Uniunii Europeneîn cadrul comitetului director regional al Comunității transporturilorîn ceea ce privește adoptarea bugetului Comunității transporturilor pentru anul 2021

               ANEXA I

               PROIECT

               DECIZIA nr. .../2020
               A COMITETULUI DIRECTOR REGIONAL AL COMUNITĂȚII TRANSPORTURILOR

               din ...

               privind adoptarea bugetului Comunității transporturilor pentru anul 2021

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolul 24 alineatul (1) și articolul 35,

               DECIDE:

               Articolul 1

               Se adoptă bugetul Comunității transporturilor pentru anul 2021, anexat la prezenta decizie.

               Articolul 2

               (1)În conformitate cu articolul 10 alineatul (1) din normele financiare și procedurile de audit aplicabile Comunității transporturilor, creditele de la o anumită linie bugetară din bugetul pentru anul 2021 pot fi utilizate în scopuri pe care bugetul le atribuie unei alte linii bugetare, în limita totală a 10% din creditele de la fosta linie bugetară. Acest lucru nu se aplică liniei bugetare referitoare la bugetul resurselor umane.

               (2)Creditele reportate pentru a corespunde unor obligații semnate la sfârșitul anului 2020, după cum se specifică în bugetul atașat, nu sunt eligibile pentru utilizarea menționată la primul paragraf. Ele nu trebuie luate în considerare pentru determinarea sumei maxime care corespunde limitei de 10% menționate la primul paragraf.

               Articolul 3

               (3)Creditele care nu au fost angajate la sfârșitul exercițiilor financiare 2019 și 2020 trebuie să fie anulate și rambursate părților, în conformitate cu procentele stabilite în anexa V la Tratatul de instituire a Comunității transporturilor și cu contribuțiile efective plătite.

               Adoptată la …, la data de … 2020.

               Pentru Comitetul director regional

                  Președintele

               BUGETUL COMUNITĂȚII TRANSPORTURILOR PENTRU ANUL 2021

                        Linia bugetară

                        Suma

                        (în EUR)

                        1.Secretariatul permanent

                        1.1. Resurse umane

                        1 465 706

                        1.2. Cheltuieli de deplasare

                        237 600

                        1.3. Cheltuieli de birou, echipamente și programe informatice

                        403 080

                        -din care credite noi

                        308 080

                        -din care credite bugetare reportate, corespunzând unor obligații semnate la sfârșitul anului 2020, pentru care plățile trebuie efectuate în 2021

                        95 000
                           1

                        1.4. Alte costuri și servicii, cum ar fi:

                        - externalizate și alte servicii (audit, vizibilitate, formare de personal, comisioane bancare)

                        - costuri cu reuniuni și conferințe

                        - costuri aferente tehnologiei informației și comunicațiilor

                        - costuri de recrutare

                        262 890

                        1.5. Studii, asistență tehnică pentru sprijinirea punerii în aplicare a acquis-ului și a planurilor de acțiune ale UE.

                        690 000

                        -din care credite noi

                        560 000

                        -din care credite bugetare reportate, corespunzând unor obligații semnate la sfârșitul anului 2020, pentru care plățile trebuie efectuate în 2021

                        130 000
                           2

                        2.Consiliul ministerial

                        2.1. Costuri cu reuniuni și conferințe

                        60 000

                        3.Comitetul director regional

                        3.1. Costuri cu reuniuni și conferințe

                        25 450

                        4.Comitetele tehnice

                        4.1. Costuri cu reuniuni și conferințe

                        114 100

                        5.Forumul social

                        5.1. Costuri cu reuniuni și conferințe

                        16 300

                        Rezervă (aproximativ 8 % din creditele noi)

                        249 874

                        Total credite noi

                        3 300 000

                        Total credite reportate din 2020

                        225 000
                           3

                        Total general

                        3 525 000
                           4

                        Contribuția UE (80 % din creditele noi)

                        2 640 000

                        Contribuția părților din Europa de Sud-Est (20 % din creditele noi: în anexa V la TCT este prevăzută distribuția pe țări)

                        660 000

                     (1)

                        Sumă orientativă: proceduri de achiziții publice în curs pentru software de teleconferință video și de contabilitate/resurse umane, contracte preconizate să fie semnate în decembrie 2020.

                     (2)

                        Sumă orientativă: procedură de achiziții publice în curs pentru asistență tehnică destinată unui observator al transporturilor, contract care se preconizează a fi semnat în decembrie 2020.

                     (3)

                        Sumă orientativă, suma finală urmând să fie confirmată în decembrie 2020, cu ocazia închiderii procedurilor de achiziții publice corespunzătoare și a semnării contractelor.

                     (4)

                        Sumă orientativă, suma finală urmând să fie confirmată atunci când va fi cunoscută suma totală reportată din 2020.


               COMISIA EUROPEANĂ
            Bruxelles, 27.11.2020
            COM(2020) 765 final
            2020/0339(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii în cadrul comitetului mixt instituit prin Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte

               EXPUNERE DE MOTIVE

               1.Obiectul propunerii

               Prezenta propunere vizează o decizie de stabilire a poziției care trebuie adoptată în numele Uniunii în cadrul comitetului mixt instituit prin Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (denumit în continuare „acordul”)
                  1
               .

               2.Contextul propunerii

               2.1.Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte

               Acordul urmărește crearea unui spațiu aerian comun (SAC) pe baza accesului reciproc la piețele transportului aerian ale părților, în condiții egale de concurență și respectând aceleași norme, inclusiv în materie de siguranță, de securitate, de management al traficului aerian, de aspecte sociale și de mediu. Normele SAC ar trebui să se bazeze pe legislația relevantă aflată în vigoare în Uniunea Europeană, astfel cum se prevede în anexa IV la respectivul acord, în special în ceea ce privește siguranța, securitatea și managementul traficului aerian.

               Acordul a fost semnat la 10 iunie 2013 și a intrat în vigoare la 2 august 2020.

               2.2.Comitetul mixt

               Prin articolul 22 din acord se instituie un comitet mixt. Comitetul mixt răspunde de administrarea acordului și asigură o punere în aplicare corespunzătoare a acestuia.

               În acest scop, comitetul mixt dezvoltă cooperarea într-o serie de domenii, formulează recomandări și ia decizii în cazurile prevăzute în mod expres în acord. Sarcinile sale principale sunt de a dezvolta cooperarea prin: (a) îndeplinirea sarcinilor sale specifice legate de procesul de cooperare în materie de reglementare, după cum se prevede în titlul II din acord; (b) încurajarea schimburilor la nivel de experți cu privire la noile inițiative și evoluții în domeniul legislativ și al reglementării, inclusiv în materie de securitate, siguranță, mediu, infrastructură aviatică (inclusiv sloturile orare), mediu concurențial și protecția consumatorilor; (c) examinarea periodică a efectelor sociale produse de acord, astfel cum este implementat, în special în domeniul ocupării forței de muncă, și elaborarea de răspunsuri adecvate la motivele de îngrijorare considerate legitime; (d) convenirea, prin consens, asupra unor propuneri, abordări sau documente cu caracter procedural care au legătură directă cu funcționarea acordului; (e) analizarea domeniilor care ar putea fi incluse ulterior în acord, inclusiv recomandarea unor eventuale modificări ale acordului; și (f) abordarea aplicării dispozițiilor din anexa IV secțiunea A.1 (lista transportatorilor aerieni care fac obiectul unei interdicții de exploatare).

               În plus, în conformitate cu articolul 5 (Investiții) din acord, comitetul mixt examinează chestiunile referitoare la investițiile bilaterale ale proprietarilor majoritari sau modificările referitoare la controlul efectiv al transportatorilor aerieni ai părților.

               În temeiul articolului 22 alineatul (3) din acord, comitetul mixt își adoptă regulamentul de procedură printr-o decizie.

               2.3.Actul avut în vedere al comitetului mixt

               În cursul primei sale reuniuni, comitetul mixt urmează să adopte o decizie privind adoptarea regulamentului său de procedură („actul avut în vedere”).

               Scopul actului avut în vedere este adoptarea, în conformitate cu articolul 22 alineatul (3) din acord, a regulamentului de procedură pe baza căruia este organizat și funcționează comitetul mixt, pentru a permite punerea în aplicare corespunzătoare a acordului.

               3.Poziția care trebuie adoptată în numele Uniunii

               Poziția care trebuie adoptată în numele Uniunii ar trebui să vizeze adoptarea regulamentului de procedură al comitetului mixt instituit prin acord. Această poziție ar trebui să se bazeze pe proiectul de decizie a comitetului mixt.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. El include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”.

               4.1.2.Aplicarea la cazul în discuție

               Comitetul mixt este un organism instituit printr-un acord, și anume prin Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte.

               Actul pe care comitetul mixt este invitat să îl adopte este un act cu efecte juridice, deoarece va avea un caracter obligatoriu pentru părți în temeiul dreptului internațional.

               Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. Dacă actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la transportul aerian.

               Prin urmare, temeiul juridic material al propunerii de decizie este articolul 100 alineatul (2) din TFUE.

               4.3.Concluzie

               Temeiul juridic al propunerii de decizie ar trebui să fie articolul 100 alineatul (2) din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul comitetului mixt va stabili regulamentul său de procedură, este oportună publicarea acestuia în Jurnalul Oficial al Uniunii Europene după adoptare.

               2020/0339 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii în cadrul comitetului mixt instituit prin Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (denumit în continuare „acordul”) a fost încheiat de Uniune prin Decizia (UE) 2020/952 a Consiliului
                  2
                și a intrat în vigoare la 2 august 2020.

               (2)Articolul 22 din acord instituie un comitet mixt însărcinat să asigure administrarea acordului și punerea în aplicare corespunzătoare a acestuia.

               (3)Conform articolului 22 alineatul (3) din acord, comitetul mixt își adoptă regulamentul de procedură.

               (4)Pentru a se asigura punerea în aplicare corespunzătoare a acordului, ar trebui adoptat regulamentul de procedură al comitetului mixt.

               (5)Este oportun să se stabilească poziția care trebuie adoptată în numele Uniunii în cadrul comitetului mixt, întrucât decizia prin care comitetul mixt își va adopta regulamentul de procedură va avea un caracter obligatoriu pentru Uniune. Poziția Uniunii în cadrul comitetului mixt ar trebui să se bazeze pe proiectul atașat de decizie a comitetului mixt,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul primei reuniuni a comitetului mixt instituit prin articolul 22 din Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte, în legătură cu adoptarea regulamentului de procedură al comitetului mixt, se bazează pe proiectul de decizie a comitetului mixt atașat la prezenta decizie.

               Reprezentanții Uniunii în cadrul comitetului mixt pot conveni modificări minore ale proiectului de decizie a comitetului mixt, fără a mai fi necesară o nouă decizie a Consiliului.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia (UE) 2020/952 a Consiliului din 26 iunie 2020 privind încheierea, în numele Uniunii, a Acordului euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (JO L 212, 3.7.2020, p. 10).

                     (2)

                        Decizia (UE) 2020/952 a Consiliului din 26 iunie 2020 privind încheierea, în numele Uniunii, a Acordului euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (JO L 212, 3.7.2020, p. 10).

    ---documentbreak---

               COMISIA EUROPEANĂ
            Bruxelles, 27.11.2020
            COM(2020) 765 final
            ANEXĂ
            la
            Propunere de Decizie a Consiliului
            privind poziția care trebuie adoptată în numele Uniunii în cadrul comitetului mixt instituit prin Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte

               DECIZIA Nr. 1/[anul] A COMITETULUI MIXT UE-ISRAEL INSTITUIT PRIN ACORDUL EURO-MEDITERANEEAN ÎN DOMENIUL AVIAȚIEI ÎNTRE UNIUNEA EUROPEANĂ ȘI STATELE SALE MEMBRE, PE DE O PARTE, ȘI GUVERNUL STATULUI ISRAEL, PE DE ALTĂ PARTE

               din [data]

               de adoptare a regulamentului său de procedură

               COMITETUL MIXT UE-ISRAEL,

               având în vedere Acordul euro-mediteraneean în domeniul aviației între Uniunea Europeană și statele sale membre, pe de o parte, și Guvernul Statului Israel, pe de altă parte (denumit în continuare „acordul”), în special articolul 22 alineatul (3),

               DECIDE:

               Articol unic

               Se adoptă regulamentul de procedură al comitetului mixt, prevăzut în anexa la prezenta decizie.

               Adoptată la …,

               Pentru comitetul mixt,

               Șeful delegației Uniunii Europene

               [nume]

               Șeful delegației guvernului Statului Israel

               [nume]

               Anexă

               REGULAMENTUL DE PROCEDURĂ

               Articolul 1

               Șefii delegațiilor

               (1)
                     Astfel cum se prevede la articolul 22 alineatul (1) din acord, comitetul mixt este format din reprezentanți ai părților contractante.

               (2)
                     Comitetul mixt este prezidat în comun de șefii delegațiilor părților contractante.

               Articolul 2

               Reuniunile

               (1)
                     În temeiul articolului 22 alineatul (4) din acord, comitetul mixt se întrunește ori de câte ori este necesar, dar cel puțin o dată pe an, Fiecare parte contractantă poate solicita convocarea unei reuniuni.

               (2)
                     Comitetul mixt poate organiza reuniuni față în față sau prin alte mijloace (de exemplu teleconferințe sau videoconferințe).

               (3)
                     Reuniunile trebuie să aibă loc, pe cât posibil, în mod alternativ într-un loc dintr-un stat membru al UE și unul din Israel, cu excepția cazului în care părțile contractante convin altfel.

               (4)
                     În momentul în care data și locul reuniunilor au fost convenite de părțile contractante, reuniunile sunt convocate de Comisia Europeană pentru Uniunea Europeană și pentru statele sale membre și de Autoritatea Aeronautică Civilă din Israel pentru Israel.

               (5)
                     Reuniunile comitetului mixt nu sunt publice, cu excepția cazului în care părțile contractante convin altfel. Dacă este necesar, la sfârșitul reuniunii poate fi redactat, de comun acord, un comunicat de presă.

               Articolul 3

               Delegațiile

               (1)
                     Înaintea fiecărei reuniuni, șefii delegațiilor trebuie să se informeze reciproc cu privire la componența prevăzută a delegațiilor lor pentru reuniunea respectivă.

               (2)
                     La reuniuni pot fi invitați să participe, în calitate de observatori, reprezentanți ai părților interesate din domeniul transportului aerian în cazul în care comitetul mixt convine astfel.

               (3)
                     Comitetul mixt poate invita și alte părți interesate sau experți să participe la reuniunile sale pentru a furniza informații legate de subiecte specifice.

               Articolul 4

               Secretariatul

               Funcția de secretar al comitetului mixt este îndeplinită în comun de un funcționar al Comisiei Europene și de un funcționar al Autorității Aeronautice Civile din Israel.

               Articolul 5

               Ordinea de zi a reuniunilor

               (1)
                     Șefii delegațiilor stabilesc de comun acord ordinea de zi provizorie a fiecărei reuniuni. Ordinea de zi provizorie este transmisă de secretari membrilor delegațiilor cu cel puțin cincisprezece zile înainte de data reuniunii.

               (2)
                     Comitetul mixt adoptă ordinea de zi la începutul fiecărei reuniuni. Pe ordinea de zi se pot include și alte puncte decât cele de pe ordinea de zi provizorie, dacă comitetul mixt convine astfel.

               (3)
                     Șefii delegațiilor pot scurta termenul indicat la alineatul (1) pentru a ține cont de necesitățile sau de urgența unui caz particular.

               Articolul 6

               Procesul-verbal

               (1)
                     După fiecare reuniune se întocmește un proiect de proces-verbal al reuniunii comitetului mixt. În acesta se indică punctele discutate, recomandările făcute și deciziile adoptate.

               (2)
                     Atunci când este aprobat, procesul-verbal trebuie să fie semnat în două exemplare de șefii delegațiilor, iar un original trebuie păstrat de fiecare dintre părțile contractante. Șefii delegațiilor pot stabili că această cerință este îndeplinită prin semnarea și schimbul de exemplare electronice.

               (3)
                     Procesele-verbale ale reuniunilor comitetului mixt sunt publice, cu excepția cazului în care una dintre părțile contractante solicită contrariul.

               Articolul 7

               Procedura scrisă

               Atunci când este necesar și motivat corespunzător, deciziile și recomandările comitetului mixt pot fi adoptate prin procedură scrisă. În acest scop, șefii delegațiilor trebuie să își transmită reciproc proiectele de măsuri pentru care este solicitat avizul comitetului mixt, care poate fi apoi confirmat prin schimb de corespondență. Totuși, oricare dintre părțile contractante poate solicita convocarea comitetului mixt pentru a discuta chestiunea în cauză.

               Articolul 8

               Deliberările

               (1)
                     Comitetul mixt își formulează recomandările și își adoptă deciziile prin consens.

               (2)
                     Deciziile sau recomandările comitetului mixt se intitulează „Decizia” sau, respectiv, „Recomandarea”, urmată de un număr de ordine, de data adoptării și de o descriere a obiectului lor.

               (3)
                     Deciziile și recomandările comitetului mixt sunt semnate de șefii delegațiilor și atașate la procesul-verbal.

               (4)
                     Deciziile adoptate de comitetul mixt sunt puse în aplicare de părțile contractante în conformitate cu propriile lor proceduri interne.

               (5)
                     Deciziile adoptate de comitetul mixt pot fi publicate de părțile contractante în publicațiile oficiale ale fiecăreia dintre ele. Fiecare parte contractantă poate decide asupra publicării oricărui alt act adoptat de comitetul mixt. Fiecare dintre părțile contractante trebuie să păstreze un original al deciziilor și recomandărilor.

               Articolul 9

               Grupurile de lucru

               (1)
                     Comitetul mixt poate înființa grupuri de lucru care să îl asiste în îndeplinirea sarcinilor sale. Mandatul unui grup de lucru trebuie să fie inclus într-o anexă la decizia de înființare a respectivului grup de lucru.

               (2)
                     Grupurile de lucru trebuie să fie formate din reprezentanți ai părților contractante.

               (3)
                     Grupurile de lucru își desfășoară activitatea sub autoritatea comitetului mixt, căruia îi prezintă un raport după fiecare reuniune a lor. Ele nu pot lua decizii, dar pot transmite recomandări comitetului mixt.

               (4)
                     Comitetul mixt poate decide în orice moment să dizolve orice grupuri de lucru existente, să le modifice mandatele sau să înființeze noi grupuri de lucru care să îl asiste în îndeplinirea sarcinilor sale.

               Articolul 10

               Cheltuielile

               (1)
                     Fiecare dintre părțile contractante suportă cheltuielile aferente participării sale la reuniunile comitetului mixt și ale grupurilor de lucru, atât cheltuielile cu personalul, deplasarea și șederea, cât și costurile poștale și de telecomunicații.

               (2)
                     Orice alte cheltuieli aferente organizării efective a reuniunilor sunt suportate de partea contractantă care găzduiește reuniunea.

               Articolul 11

               Modificarea regulamentului de procedură

               Comitetul mixt poate modifica în orice moment prezentul regulament de procedură, printr-o decizie adoptată în conformitate cu articolul 22 din acord.


               COMISIA EUROPEANĂ
            Bruxelles, 27.11.2020
            COM(2020) 780 final
            2020/0344(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Comisia propune Consiliului să stabilească poziția care urmează să fie adoptată în numele Uniunii în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) la data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene.

               2.Contextul propunerii

               2.1.Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               Acordul de retragere prevede condițiile de retragere ordonată a Regatului Unit al Marii Britanii și Irlandei de Nord („Regatul Unit”) din Uniunea Europeană („Uniunea”) și din Comunitatea Europeană a Energiei Atomice. Acest acord a intrat în vigoare la 1 februarie 2020.

               2.2.Sistemul triunghiular

               Articolul 33 alineatul (1) din Acordul de retragere prevede că Uniunea și Regatul Unit s-au angajat să aplice protecția reciprocă a drepturilor în materie de securitate socială (în conformitate cu partea a doua titlul III din Acordul de retragere) resortisanților țărilor care sunt membre ale Spațiului Economic European („SEE”) și, în același timp, ale Asociației Europene a Liberului Schimb („statele SEE-AELS”), precum și resortisanților elvețieni, cu condiția ca acordurile corespunzătoare să fie încheiate, pe de o parte, între Uniune și statele SEE-AELS, și între Uniune și Confederația Elvețiană, aceste acorduri urmând să se aplice resortisanților Regatului Unit, iar, pe de altă parte, între Regatul Unit și statele SEE-AELS, precum și între Regatul Unit și Confederația Elvețiană, aceste acorduri urmând să se aplice cetățenilor Uniunii.

               Acest sistem, care implică trei părți, și anume Uniunea, statele SEE-AELS/Confederația Elvețiană și Regatul Unit, este denumit „sistemul triunghiular”. Scopul acestuia este de a asigura protecția drepturilor reciproce în materie de securitate socială ale resortisanților statelor menționate, ale apatrizilor și ale refugiaților, precum și ale membrilor de familie și ale urmașilor acestora, care, până la încheierea perioadei de tranziție definite la articolul 126 din Acordul de retragere, se află sau s-au aflat într-o situație transfrontalieră care implică cele trei părți.

               Regatul Unit a încheiat deja astfel de acorduri cu statele SEE-AELS
                  1
                și, respectiv, cu Confederația Elvețiană
                  2
               . Uniunea este pe punctul de a încheia astfel de acorduri cu statele SEE-AELS și Confederația Elvețiană printr-o decizie a Comitetului mixt al SEE de modificare a anexei VI (Securitate socială) la Acordul privind SEE și, respectiv, printr-o decizie a Comitetului mixt instituit în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, de modificare a anexei II la respectivul acord în ceea ce privește coordonarea sistemelor de securitate socială.

               Astfel cum se prevede la articolul 33 alineatul (2) din Acordul de retragere, Uniunea și Regatul Unit notifică Comitetului mixt data intrării în vigoare a acordurilor lor respective cu statele SEE-AELS și cu Confederația Elvețiană.

               Doar după primirea acestei notificări, Comitetul mixt adoptă o decizie de stabilire a datei de la care dispozițiile privind coordonarea sistemelor de securitate socială se aplică resortisanților statelor SEE-AELS și resortisanților elvețieni. Numai începând cu această dată se va finaliza punerea în aplicare a articolului 33, asigurându-se astfel protecția drepturilor în materie de securitate socială ale cetățenilor Uniunii, ale resortisanților Regatului Unit, ale resortisanților statelor SEE-AELS și ale resortisanților elvețieni aflați în situații legate de sistemul triunghiular.

               2.3.Decizia avută în vedere de Comitetul mixt

               În temeiul articolului 33 alineatul (1) din Acordul de retragere, dispozițiile părții a doua titlul III din acord referitoare la coordonarea sistemelor de securitate socială, aplicabile cetățenilor Uniunii, se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, cu condiția ca aceste state să fi încheiat și să aplice acorduri corespunzătoare, pe de o parte, cu Regatul Unit, aceste acorduri urmând să se aplice cetățenilor Uniunii și, pe de altă parte, cu Uniunea, aceste acorduri urmând să se aplice resortisanților Regatului Unit.

               În temeiul articolului 33 alineatul (2) din Acordul de retragere, după primirea notificării Regatului Unit și a Uniunii cu privire la data intrării în vigoare a acestor acorduri, Comitetul mixt stabilește data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, după caz.

               Scopul deciziei avute în vedere de Comitetul mixt, pentru care ar trebui determinată poziția Uniunii, este de a stabili o astfel de dată.

               3.Poziția care urmează să fie adoptată în numele Uniunii

               Având în vedere data intrării în vigoare a acordurilor corespunzătoare menționate la punctul 2.2 și pentru a evita orice lacună în ceea ce privește protecția resortisanților în cauză după încheierea perioadei de tranziție, astfel cum este definită la articolul 126 din Acordul de retragere, data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene ar trebui să fie 1 ianuarie 2021.

               Prin urmare, poziția Uniunii ar trebui să fie sprijinirea adoptării de către Comitetul mixt, în temeiul articolului 33 alineatul (2) din Acordul de retragere, a unei decizii prin care să se stabilească o astfel de dată, în concordanță cu proiectul de decizie anexat la prezenta propunere.

               4.Temeiul juridic

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii ale Consiliului de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Decizia pe care Comitetul mixt este invitat să o adopte este un act cu efecte juridice.

               Actul avut în vedere nu aduce completări sau modificări cadrului instituțional al Acordului de retragere.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               Unicul obiectiv și conținut al actului avut în vedere se referă la stabilirea poziției Uniunii la data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene. Încheierea acordului s-a bazat pe articolul 50 alineatul (2) din Tratatul privind Uniunea Europeană.

               Prin urmare, temeiul juridic al deciziei propuse ar trebui să fie articolul 50 alineatul (2) din Tratatul privind Uniunea Europeană, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât scopul deciziei Comitetului mixt este de a stabili data de la care dispozițiile părții a doua titlul III din Acordul de retragere se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, este oportun ca decizia Comitetului mixt să fie publicată în Jurnalul Oficial al Uniunii Europene după adoptarea sa.

               2020/0344 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind Uniunea Europeană, în special articolul 50 alineatul (2),

               având în vedere Tratatul privind funcționarea Uniunii Europene, în special articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”) a fost încheiat prin Decizia (UE) 2020/135 a Consiliului
                  3
                și a intrat în vigoare la 1 februarie 2020.

               (2)În temeiul articolului 33 alineatul (1) din Acordul de retragere, dispozițiile părții a doua titlul III din acord referitoare la coordonarea sistemelor de securitate socială, aplicabile cetățenilor Uniunii, se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, cu condiția ca aceste state să fi încheiat și să aplice acorduri corespunzătoare, pe de o parte, cu Regatul Unit, aceste acorduri urmând să se aplice cetățenilor Uniunii și, pe de altă parte, cu Uniunea, aceste acorduri urmând să se aplice resortisanților Regatului Unit.

               (3)În temeiul articolului 33 alineatul (2) din Acordul de retragere, după primirea notificării Regatului Unit și a Uniunii cu privire la data intrării în vigoare a acestor acorduri, Comitetul mixt instituit în temeiul articolului 164 alineatul (1) din acord („Comitetul mixt”) stabilește data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, după caz.

               (4)Uniunea a încheiat acorduri corespunzătoare cu Islanda, Principatul Liechtenstein și Regatul Norvegiei
                  4
               , precum și cu Confederația Elvețiană
                  5
               , care se aplică resortisanților Regatului Unit. Regatul Unit a încheiat acorduri corespunzătoare cu Islanda, Principatul Liechtenstein și Regatul Norvegiei
                  6
               , precum și cu Confederația Elvețiană
                  7
               , care se aplică cetățenilor Uniunii.

               (5)Având în vedere data prevăzută pentru intrarea în vigoare a acordurilor menționate și pentru a evita orice lacună în ceea ce privește protecția resortisanților în cauză după încheierea perioadei de tranziție, astfel cum este definită la articolul 126 din Acordul de retragere, data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene ar trebui să fie 1 ianuarie 2021.

               (6)Prin urmare, este oportun să se stabilească poziția care urmează să fie adoptată în numele Uniunii în cadrul Comitetului mixt, în urma notificării Regatului Unit și a Uniunii cu privire la data intrării în vigoare a acordurilor pe care le-au încheiat fiecare cu Islanda, Principatul Liechtenstein și Regatul Norvegiei, precum și cu Confederația Elvețiană.

               (7)Pentru a permite aplicarea promptă a măsurilor prevăzute în prezenta decizie, aceasta ar trebui să intre în vigoare la data adoptării,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului mixt instituit prin articolul 164 alineatul (1) din Acordul de retragere, cu privire la o decizie care urmează să fie luată în conformitate cu articolul 33 alineatul (2) din acord, se bazează pe proiectul de decizie a Comitetului mixt, anexat la prezenta decizie.

               Articolul 2

               Decizia Comitetului mixt se publică în Jurnalul Oficial al Uniunii Europene.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        Acordul privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană, din Acordul privind SEE și din alte acorduri aplicabile între Regatul Unit și statele SEE-AELS în temeiul apartenenței Regatului Unit la Uniunea Europeană, semnat la Londra la 28 ianuarie 2020.

                     (2)

                        Acordul dintre Regatul Unit al Marii Britanii și Irlandei de Nord și Confederația Elvețiană privind drepturile cetățenilor după retragerea Regatului Unit din Uniunea Europeană și din Acordul privind libera circulație a persoanelor, semnat la Berna la 25 februarie 2019.

                     (3)

                        Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 29, 31.1.2020, p. 1).

                     (4)

                        Decizia nr. [...] din [...] a Comitetului mixt al SEE de modificare a anexei VI (Securitate socială) la Acordul privind SEE.

                     (5)

                        Decizia nr..../... din [...] a Comitetului mixt instituit în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, de modificare a anexei II la acordul respectiv privind coordonarea sistemelor de securitate socială.

                     (6)

                        Acordul privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană, din Acordul privind SEE și din alte acorduri aplicabile între Regatul Unit și statele SEE-AELS în temeiul apartenenței Regatului Unit la Uniunea Europeană, semnat la Londra la 28 ianuarie 2020.

                     (7)

                        Acordul dintre Regatul Unit al Marii Britanii și Irlandei de Nord și Confederația Elvețiană privind drepturile cetățenilor după retragerea Regatului Unit din Uniunea Europeană și din Acordul privind libera circulație a persoanelor, semnat la Berna la 25 februarie 2019.

    ---documentbreak---

               COMISIA EUROPEANĂ
            Bruxelles, 27.11.2020
            COM(2020) 780 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice în ceea ce privește data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene

               ANEXĂ

               Decizia nr. .../2020 a Comitetului mixt instituit prin Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice

               din...

               de stabilire a datei de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene

               COMITETUL MIXT,

               având în vedere Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
                  1
                („Acordul de retragere”), în special articolul 33 alineatul (2),

               întrucât:

               (1)În temeiul articolului 33 alineatul (1) din Acordul de retragere, dispozițiile părții a doua titlul III din acord referitoare la coordonarea sistemelor de securitate socială, aplicabile cetățenilor Uniunii, se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, cu condiția ca aceste state să fi încheiat și să aplice acorduri corespunzătoare, pe de o parte, cu Regatul Unit, care se aplică cetățenilor Uniunii și, pe de altă parte, cu Uniunea, care se aplică resortisanților Regatului Unit.

               (2)În temeiul articolului 33 alineatul (2) din Acordul de retragere, după primirea notificării Regatului Unit și a Uniunii cu privire la data intrării în vigoare a acestor acorduri, Comitetul mixt stabilește data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene, după caz.

               (3)Uniunea a încheiat acorduri corespunzătoare cu Islanda, cu Principatul Liechtenstein, cu Regatul Norvegiei
                  2
               și cu Confederația Elvețiană
                  3
               ; aceste acorduri se aplică resortisanților Regatului Unit. Regatul Unit a încheiat acorduri corespunzătoare cu Islanda, cu Principatul Liechtenstein, cu Regatul Norvegiei
                  4
                și cu Confederația Elvețiană
                  5
               ; aceste acorduri se aplică cetățenilor Uniunii.

               (4)În vederea notificării de către Regatul Unit și Uniune cu privire la data intrării în vigoare a acordurilor menționate la considerentul 3 din Acordul de retragere, data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene ar trebui să fie 1 ianuarie 2021,

               ADOPTĂ PREZENTA DECIZIE:

               Articolul 1

               Data de la care dispozițiile părții a doua titlul III din acord se aplică resortisanților Islandei, ai Principatului Liechtenstein, ai Regatului Norvegiei și ai Confederației Elvețiene este 1 ianuarie 2021.

               Articolul 2

               Prezenta decizie intră în vigoare la data adoptării.

               Adoptată la ...,

               Pentru Comitetul mixt,

               Copreședinții

                     (1)

                  JO L 29, 31.1.2020, p. 7.

                     (2)

                        Decizia nr. [...] din [...] a Comitetului mixt al SEE de modificare a anexei VI (Securitate socială) la Acordul privind SEE.

                     (3)

                        Decizia nr..../... din [...] a Comitetului mixt instituit în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor, de modificare a anexei II la acordul respectiv privind coordonarea sistemelor de securitate socială.

                     (4)

                        Acordul privind dispoziții între Islanda, Principatul Liechtenstein, Regatul Norvegiei și Regatul Unit al Marii Britanii și Irlandei de Nord ca urmare a retragerii Regatului Unit din Uniunea Europeană, din Acordul privind SEE și din alte acorduri aplicabile între Regatul Unit și statele SEE-AELS în temeiul apartenenței Regatului Unit la Uniunea Europeană, semnat la Londra la 28 ianuarie 2020.

                     (5)

                        Acordul dintre Regatul Unit al Marii Britanii și Irlandei de Nord și Confederația Elvețiană privind drepturile cetățenilor după retragerea Regatului Unit din Uniunea Europeană și din Acordul privind libera circulație a persoanelor, semnat la Berna la 25 februarie 2019.


               COMISIA EUROPEANĂ
            Bruxelles, 27.11.2020
            COM(2020) 764 final
            2020/0338(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii în cadrul comitetului mixt instituit prin Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte

               EXPUNERE DE MOTIVE

               1.Obiectul propunerii

               Prezenta propunere vizează o decizie de stabilire a poziției care trebuie adoptată în numele Uniunii în cadrul comitetului mixt instituit prin Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte (denumit în continuare „acordul”)
                  1
               .

               2.Contextul propunerii

               2.1.Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte

               Acordul urmărește să favorizeze deschiderea progresivă a accesului la piață și armonizarea legislațiilor în vederea apropierii de UE, inclusiv în domeniul siguranței, al securității, al managementului traficului aerian, al reglementării economice, al protecției consumatorilor și al mediului. Normele ar trebui să se bazeze pe legislația relevantă aflată în vigoare în Uniunea Europeană, astfel cum se prevede în anexa III la respectivul acord.

               Acordul prevede eliminarea tuturor restricțiilor bazate pe naționalitate, capacitate și frecvență între cele două părți. El prevede deopotrivă o convergență de amploare la nivel de reglementare, în domenii precum managementul traficului aerian, siguranța, securitatea, mediul, concurența și protecția consumatorilor.

               Acordul a intrat în vigoare la 2 august 2020.

               2.2.Comitetul mixt

               Prin articolul 21 din acord se instituie un comitet mixt. Comitetul mixt răspunde de administrarea acordului și asigură o punere în aplicare corespunzătoare a acestuia.

               În acest scop, el cooperează într-o serie de domenii și formulează recomandări și ia decizii în cazul în care acordul prevede în mod expres acest lucru. Sarcinile sale principale sunt de a coopera prin: (a) încurajarea schimburilor la nivel de experți cu privire la noile inițiative și evoluții în domeniul legislativ și al reglementării, inclusiv în materie de securitate, siguranță, mediu, infrastructură aviatică (inclusiv sloturile orare), mediu concurențial și protecția consumatorilor; (b) examinarea periodică a efectelor sociale produse de acord, astfel cum este implementat, în special în domeniul ocupării forței de muncă, și elaborarea de răspunsuri adecvate la motivele de îngrijorare considerate legitime; (c) analizarea domeniilor care ar putea fi incluse ulterior în acord, inclusiv recomandarea unor eventuale modificări ale acordului; (d) convenirea, prin consens, asupra unor propuneri, abordări sau documente cu caracter procedural care au legătură directă cu funcționarea acordului;

               În plus, în conformitate cu articolul 5 (Investiții) din acord, comitetul mixt examinează chestiunile referitoare la investițiile bilaterale ale proprietarilor majoritari sau modificările referitoare la controlul efectiv al transportatorilor aerieni ai părților.

               În temeiul articolului 21 alineatul (3) din acord, comitetul mixt își adoptă regulamentul de procedură printr-o decizie.

               2.3.Actul avut în vedere al comitetului mixt

               În cursul primei sale reuniuni, comitetul mixt urmează să adopte o decizie privind adoptarea regulamentului său de procedură („actul avut în vedere”).

               Scopul actului avut în vedere este adoptarea, în conformitate cu articolul 21 alineatul (3) din acord, a regulamentului de procedură pe baza căruia este organizat și funcționează comitetul mixt, pentru a permite punerea în aplicare corespunzătoare a acordului.

               3.Poziția care trebuie adoptată în numele Uniunii

               Poziția care trebuie adoptată în numele Uniunii ar trebui să vizeze adoptarea regulamentului de procedură al comitetului mixt instituit prin acord. Această poziție ar trebui să se bazeze pe proiectul de decizie a comitetului mixt.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. El include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”.

               4.1.2.Aplicarea la cazul în discuție

               Comitetul mixt este un organism instituit printr-un acord, și anume prin Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte.

               Actul pe care comitetul mixt este invitat să îl adopte este un act cu efecte juridice, deoarece va avea un caracter obligatoriu pentru părți în temeiul dreptului internațional.

               Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. Dacă actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la transportul aerian.

               Prin urmare, temeiul juridic material al propunerii de decizie este articolul 100 alineatul (2) din TFUE.

               4.3.Concluzie

               Temeiul juridic al propunerii de decizie ar trebui să fie articolul 100 alineatul (2) din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul comitetului mixt va stabili regulamentul său de procedură, este oportună publicarea acestuia în Jurnalul Oficial al Uniunii Europene după adoptare.

               2020/0338 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii în cadrul comitetului mixt instituit prin Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte (denumit în continuare „acordul”) a fost încheiat de Uniune prin Decizia (UE) 2020/953 a Consiliului
                  2
                și a intrat în vigoare la 2 august 2020.

               (2)Articolul 21 din acord instituie un comitet mixt însărcinat să asigure administrarea acordului și punerea în aplicare corespunzătoare a acestuia.

               (3)Conform articolului 21 alineatul (3) din acord, comitetul mixt își adoptă regulamentul de procedură.

               (4)Pentru a se asigura punerea în aplicare corespunzătoare a acordului, ar trebui adoptat regulamentul de procedură al comitetului mixt.

               (5)Este oportun să se stabilească poziția care trebuie adoptată în numele Uniunii în cadrul comitetului mixt, întrucât decizia prin care comitetul mixt își va adopta regulamentul de procedură va avea un caracter obligatoriu pentru Uniune. Poziția Uniunii în cadrul comitetului mixt ar trebui să se bazeze pe proiectul atașat de decizie a comitetului mixt,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul primei reuniuni a comitetului mixt instituit prin articolul 21 din Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte, în legătură cu adoptarea regulamentului de procedură al comitetului mixt, se bazează pe proiectul de decizie a comitetului mixt atașat la prezenta decizie.

               Reprezentanții Uniunii în cadrul comitetului mixt pot conveni modificări minore ale proiectului de decizie a comitetului mixt, fără a mai fi necesară o nouă decizie a Consiliului.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia (UE) 2020/953 a Consiliului din 26 iunie 2020 privind încheierea, în numele Uniunii, a Acordului euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte (JO L 212, 3.7.2020, p. 12).

                     (2)

                        Decizia (UE) 2020/953 a Consiliului din 26 iunie 2020 privind încheierea, în numele Uniunii, a Acordului euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte (JO L 212, 3.7.2020, p. 12).

    ---documentbreak---

               COMISIA EUROPEANĂ
            Bruxelles, 27.11.2020
            COM(2020) 764 final
            ANEXĂ
            la
            Propunerea de Decizie a Consiliului
            privind poziția care trebuie adoptată în numele Uniunii în cadrul comitetului mixt instituit prin Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte

               DECIZIA Nr. 1/[anul] A COMITETULUI MIXT UE-IORDANIA INSTITUIT PRIN ACORDUL EURO-MEDITERANEEAN PRIVIND SERVICIILE AERIENE ÎNTRE UNIUNEA EUROPEANĂ ȘI STATELE MEMBRE ALE ACESTEIA, PE DE O PARTE, ȘI REGATUL HAȘEMIT AL IORDANIEI, PE DE ALTĂ PARTE

               din ...

               de adoptare a regulamentului său de procedură

               COMITETUL MIXT UE-IORDANIA,

               având în vedere Acordul euro-mediteraneean privind serviciile aeriene între Uniunea Europeană și statele membre ale acesteia, pe de o parte, și Regatul Hașemit al Iordaniei, pe de altă parte (denumit în continuare „acordul”), în special articolul 21 alineatul (3),

               DECIDE:

               Articol unic

               Se adoptă regulamentul de procedură al comitetului mixt, prevăzut în anexa la prezenta decizie.

               Adoptată la …,

               Pentru comitetul mixt,

               Șeful delegației Uniunii Europene

               [nume]

               Șeful delegației iordaniene

               [nume]

               Anexă

               Regulamentul de procedură al comitetului mixt

               Articolul 1

               Șefii delegațiilor

               (1)
                     Astfel cum se prevede la articolul 21 alineatul (1) din acord, comitetul mixt este format din reprezentanți ai părților contractante.

               (2)
                     Comitetul mixt este prezidat în comun de șefii delegațiilor părților contractante.

               Articolul 2

               Reuniunile

               (1)
                     În temeiul articolului 21 alineatul (4) din acord, comitetul mixt se întrunește ori de câte ori este necesar. Fiecare parte contractantă poate solicita convocarea unei reuniuni.

               (2)
                     Comitetul mixt poate organiza reuniuni față în față sau prin alte mijloace (de exemplu teleconferințe sau videoconferințe).

               (3)
                     Reuniunile au loc, pe cât posibil, în mod alternativ într-un loc dintr-un stat membru al Uniunii Europene și unul din Iordania, cu excepția cazului în care părțile contractante convin altfel.

               (4)
                     În momentul în care data și locul reuniunilor au fost convenite de părțile contractante, reuniunile sunt convocate de Comisia Europeană pentru Uniunea Europeană și pentru statele sale membre și de Comisia de Reglementare a Aviației Civile din Iordania pentru Iordania.

               (5)
                     Reuniunile comitetului mixt nu sunt publice, cu excepția cazului în care părțile contractante convin altfel. Dacă este necesar, la sfârșitul reuniunii poate fi redactat, de comun acord, un comunicat de presă.

               Articolul 3

               Delegațiile

               (1)
                     Înaintea fiecărei reuniuni, șefii delegațiilor trebuie să se informeze reciproc cu privire la componența prevăzută a delegațiilor lor pentru reuniunea respectivă.

               (2)
                     La reuniuni pot fi invitați să participe, în calitate de observatori, reprezentanți ai părților interesate din domeniul transportului aerian în cazul în care comitetul mixt convine astfel.

               (3)
                     Comitetul mixt poate invita și alte părți interesate sau experți să participe la reuniunile sale pentru a furniza informații legate de subiecte specifice.

               Articolul 4

               Secretariatul

               Funcția de secretar al comitetului mixt este îndeplinită în comun de un funcționar al Comisiei Europene și de un funcționar al Comisiei de Reglementare a Aviației Civile din Iordania.

               Articolul 5

               Ordinea de zi a reuniunilor

               (1)
                     Șefii delegațiilor stabilesc de comun acord ordinea de zi provizorie a fiecărei reuniuni. Ordinea de zi provizorie este transmisă de secretari membrilor delegațiilor cu cel puțin cincisprezece zile înainte de data reuniunii.

               (2)
                     Comitetul mixt adoptă ordinea de zi la începutul fiecărei reuniuni. Pe ordinea de zi se pot include și alte puncte decât cele de pe ordinea de zi provizorie, dacă comitetul mixt convine astfel.

               (3)
                     Șefii delegațiilor pot scurta termenele indicate la alineatul (1) pentru a ține cont de necesitățile sau de urgența unui caz particular.

               Articolul 6

               Procesul-verbal

               (1)
                     După fiecare reuniune se întocmește un proiect de proces-verbal al reuniunii comitetului mixt. În acesta se indică punctele discutate și orice recomandări făcute și decizii adoptate.

               (2)
                     În termen de o lună de la reuniune, proiectul de proces-verbal este înaintat spre aprobare prin procedură scrisă de către șeful delegației gazdă celuilalt șef de delegație.

               (3)
                     Atunci când este aprobat, procesul-verbal trebuie să fie semnat în două exemplare de șefii delegațiilor, iar un original trebuie păstrat de fiecare dintre părțile contractante. Șefii delegațiilor pot stabili că această cerință este îndeplinită prin semnarea și schimbul de exemplare electronice.

               (4)
                     Procesele-verbale ale reuniunilor comitetului mixt sunt publice, cu excepția cazului în care una dintre părțile contractante solicită contrariul.

               Articolul 7

               Procedura scrisă

               Atunci când este necesar și motivat corespunzător, deciziile și recomandările comitetului mixt pot fi adoptate prin procedură scrisă. În acest scop, șefii delegațiilor trebuie să își transmită reciproc proiectele de măsuri pentru care este solicitat avizul comitetului mixt, care poate fi apoi confirmat prin schimb de corespondență. Totuși, oricare dintre părțile contractante poate solicita convocarea comitetului mixt pentru a discuta chestiunea în cauză.

               Articolul 8

               Deliberările

               (1)
                     Comitetul mixt își formulează recomandările și își adoptă deciziile prin consens.

               (2)
                     Deciziile sau recomandările comitetului mixt se intitulează „Decizia” sau, respectiv, „Recomandarea”, urmată de un număr de ordine, de data adoptării și de o descriere a obiectului lor.

               (3)
                     Deciziile și recomandările comitetului mixt sunt semnate de șefii delegațiilor și atașate la procesul-verbal.

               (4)
                     Deciziile adoptate de comitetul mixt sunt puse în aplicare de părțile contractante în conformitate cu propriile lor proceduri interne.

               (5)
                     Deciziile adoptate de comitetul mixt pot fi publicate de părțile contractante în publicațiile oficiale ale fiecăreia dintre ele. Fiecare parte contractantă poate decide asupra publicării oricărui alt act adoptat de comitetul mixt. Fiecare dintre părțile contractante trebuie să păstreze un original al deciziilor și recomandărilor.

               Articolul 9

               Grupurile de lucru

               (1)
                     Comitetul mixt poate înființa grupuri de lucru care să îl asiste în îndeplinirea sarcinilor sale. Mandatul unui grup de lucru trebuie să fie inclus într-o anexă la decizia de înființare a respectivului grup de lucru.

               (2)
                     Grupurile de lucru trebuie să fie formate din reprezentanți ai părților contractante.

               (3)
                     Grupurile de lucru își desfășoară activitatea sub autoritatea comitetului mixt, căruia îi prezintă un raport după fiecare reuniune a lor. Ele nu pot lua decizii, dar pot transmite recomandări comitetului mixt.

               (4)
                     Comitetul mixt poate decide în orice moment să dizolve orice grupuri de lucru existente, să le modifice mandatele sau să înființeze noi grupuri de lucru care să îl asiste în îndeplinirea sarcinilor sale.

               Articolul 10

               Cheltuielile

               (1)
                     Fiecare dintre părțile contractante suportă cheltuielile aferente participării sale la reuniunile comitetului mixt și ale grupurilor de lucru, atât cheltuielile cu personalul, deplasarea și șederea, cât și costurile poștale și de telecomunicații.

               (2)
                     Orice alte cheltuieli aferente organizării efective a reuniunilor sunt suportate de partea contractantă care găzduiește reuniunea.

               Articolul 11

               Modificarea regulamentului de procedură

               Comitetul mixt poate modifica în orice moment prezentul regulament de procedură, printr-o decizie adoptată în conformitate cu articolul 21 din acord.